นายกฯ ถกความพร้อม “เอเปค” ผู้นำหลายประเทศตอบรับแล้ว
โฆษกประจำสำนักนายกรัฐมนตรี เผยนายกรัฐมนตรี นำประชุมเตรียมความพร้อมการจัดประชุมผู้นำเขตเศรษฐกิจเอเปคครั้งที่ 29 มั่นใจประเทศสามารถดูแลผู้นำจากหลายประเทศที่ตอบรับการประชุมได้อย่างสมเกียรติ
โฆษกประจำสำนักนายกรัฐมนตรี เผยนายกรัฐมนตรี นำประชุมเตรียมความพร้อมการจัดประชุมผู้นำเขตเศรษฐกิจเอเปคครั้งที่ 29 มั่นใจประเทศสามารถดูแลผู้นำจากหลายประเทศที่ตอบรับการประชุมได้อย่างสมเกียรติ
10 ต.ค. 2565

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานการประชุมเตรียมการจัดการประชุมผู้นำเขตเศรษฐกิจเอเปคครั้งที่ 29 (29th APEC Economic Leaders’ Week : AELW) โดยนายกรัฐมนตรีได้สั่งการให้ความคิดเห็น รวมถึงการดำเนินการเพื่อเตรียมการเป็นประธานการจัดประชุม เอเปค ของไทย และขอบคุณทุกหน่วยงานที่เกี่ยวข้องที่ร่วมกันเตรียมความพร้อม มาจนถึงช่วงใกล้วันประชุมแล้ว
ส่วนการเตรียมการด้านสารัตถะ ไทยขับเคลื่อนวาระการเป็นเจ้าภาพ เอเปค ภายใต้หัวข้อ “Open. Connect. Balance.” โดยมีรายละเอียดผลลัพธ์ที่ก้าวหน้าเป็นรูปธรรม ได้แก่ การอำนวยความสะดวกการค้าและการลงทุน (Open.) สมาชิกสนับสนุนข้อริเริ่มของไทย เรื่องการทบทวนการหารือ เขตการค้าเสรีเอเชีย-แปซิฟิก (FTAAP) และ ที่ประชุมรัฐมนตรีการค้าเอเปค (Ministers Responsible for Trade (MRT) Meeting) เห็นชอบให้จัดทำแผนขับเคลื่อนเพื่อจากนั้นการหารือให้เป็นรูปธรรม
การฟื้นฟูความเชื่อมโยงโดยเฉพาะการเดินทางและการท่องเที่ยว (Connect.) สมาชิกสนับสนุนการฟื้นฟูความเชื่อมโยงในเอเปค โดยเฉพาะการเดินทางและการท่องเที่ยว ซึ่งไทยเป็นผู้ผลักดัน โดยจะมีผลลัพธ์ที่เป็นรูปธรรมและเป็นประโยชน์ การจัดทำระบบฐานข้อมูลมาตรการการเดินทางข้ามแดนเอเปค (Information Portal) การจัดทำหลักการเพื่อส่งเสริมความสอดคล้องกันของใบรับรองการฉีดวัคซีน และ การขยายกลุ่มผู้ถือบัตรเดินทางนักธุรกิจเอเปค (ABTC) ให้ครอบคลุม
และการส่งเสริมการเจริญเติบโตที่ยั่งยืนและครอบคลุม (Balance.) ไทยริเริ่มการจัดทำเป้าหมายกรุงเทพฯ ว่าด้วยเศรษฐกิจชีวภาพ เศรษฐกิจหมุนเวียน และเศรษฐกิจ สีเขียว หรือ Bangkok Goals on BCG Economy ซึ่งเดินทางมาถึงช่วงสุดท้ายของการจัดทำเป้าหมายฯ แล้ว
ทั้งนี้ นายกรัฐมนตรีเชื่อมั่นว่า การจัดการประชุมครั้งนี้ของไทยจะเป็นไปอย่างเรียบร้อย สมเกียรติ ซึ่งทราบว่ามีผู้นำเขตเศรษฐกิจสำคัญ แขกพิเศษ และผู้แทนองค์การระหว่างประเทศ ตอบรับการร่วมเดินทางมาประชุมแล้วหลายเขต และหลายคน